Tientalle Bloem-betogers vasGeweldadige protesoptrede in Bloemfontein. (Foto: Twitter) Die Vrystaatse polisie het Woensdagoggend gesê altesame 70 mense is reeds in hegtenis geneem sedert gewelddadige betogings in Bloemfontein Sondagaand opgevlam het. Brig. Motantsi Makhele, polisiewoordvoerder, sê die polisie verwag boonop nog inhegtenisnemings soos winkeleienaars nóg sake aanhangig maak. Maroela Media het vroeër berig minstens 13 buitelanders se winkels is reeds tydens die betogings in die Rosestad geplunder. Nog betogings is intussen in gebiede soos Soutpan, Dewetsdorp en Zastron aangemeld. Nagenoeg 20 mense is in Zastron in hegtenis geneem weens openbare geweld en plundering wat, net soos in Bloemfontein, by winkels wat aan buitelanders behoort, plaasgevind het. Volgens Makhele was dié gebiede teen vanoggend nog redelik stil. Polisiebeamptes sal wel in die gebiede ontplooi word totdat die situasie bedaar het. Die 57-jarige veiligheidswag wat Maandagoggend na bewering ’n 15-jarige seun tydens die gewelddadige betogings in Bloemfontein doodgeskiet het, verskyn vandag in die landdroshof op aanklag van moord. ’n Groep betogers wat onderskeidelik Sondag en Maandag in hegtenis geneem is, verskyn ook in die hof. Makhele het intussen weer ’n beroep op die betogers gedoen om nie die paaie te versper en winkels te plunder nie aangesien hul gedrag nou “as pure misdadigheid” beskou word.